**Савети педагога за родитеље предшколаца и ђака првака**



 Полазак у школу предствља једно ново животно искуство за дете, а и за читаву пододицу. Као и све нове животне ситуације које први пут пролазимо и ова са собом носи многе позитивне ствари, али и неке тешкоће које је потребно превазићи.

 Деца нису почетници у учењу јер се учење дешава од њиховог рођења и деца највише уче у периоду пре поласка у школу. Такође се и радне навике развијају пре поласка у школу.

* Да би родитељи почели да развијају радне навике код своје деце, потребно је да дете има своју собу или свој кутак где ће држати своје ствари. За почетак, своје ствари ће стављати на своје место и држати их уредно. Потом, кад крене у предшколско и крену припреме за основну школу, потребно је да дете црта, учи на истом месту. Пожељно је да то буде радни сто, који има добру осветљеност и изолован је од свега што омета (остали укућани, телевизор...) На радном столу такође треба да буде ред. Треба склањати све играчке са радног стола и правити кутак за рад. Након тога, прве домаће задатке из предшколског, требало би радити стално у исто време и на истом месту-за радним столом. На овај начин, дете ће се навићи да у току дана постоји време за рад и учење и да је то за радним столом.

**Савети за родитеље ђака првака**

1. Деца имају природну потребу за кретањем и истраживањем, стога је најбоље да деца што више буду напољу и да се играју. Дружите се са својом децом, разговарајте, причајте му своја позитивна и смешна искуства из школе, разговарајте о томе шта га плаши и шта очекује у школи. Објасните му да је школа другачија од вртића.
2. Колико ће неком детету требати времена да се адаптира на полазак у школу зависи од самог детета, али и подршке коју му пружате. Хвалите дете, имајте разумевања ако нешто не може, пружите му подршку кад је тражи и не заборавите да уживате, јер ваше дете једном у животу полази у први разред.

**Такође је потребно дете од млађег узраста укључити у кућне послове према љеговим могућностима.**

* На пример, предшколци могу да слажу чист веш, хране кућног љубимца, помогну у постављању/распремању стола и припремању хране, обришу прашину, наместе кревет итд. Добро је да деца помажу у кући јер на тај начин, поред развијања радних навика, развијају и вештине које су неопходне за свакодневни живот.

**Одговорност, самосталност и поштовање правила**

**Више од знања слова и бројева, важна је самосталност детета. Самосталност подразумева да дете зна да само користи тоалет, да се само облачи, везује претле, једе, пије, сређује и чува своје ствари.**

* Ако дете не зна да се снађе у наведеним ситуацијама, то може довести до непријатности, а потом и до неприхватања школе. Осамостаљивање подразумева и могућност да дете буде одвојено од родитеља више сати или дана.

**Одговорност се најбоље развија кроз обавезе које дете има.**

* **Зато је важно да дете има обавезе у кући и да зна да је то његова обавеза.** Родитељи се могу играти са дететом различитих друштвених игара и инсистирати на поштовању правила. Не треба увек попуштати детету иако се љути кад не победи.

 Важно је да дете научи да правила постоје свуда, да се морају поштовати, јер ако се не поштују следе санкције. **Дете треба да научи да прихвати и победу и пораз.**

**Односи са другима**

Потребно је код детета развијати социјалне вештине, јер ће деца код којих су те вештине боље развијене, боље бити и уклопљена у колектив.

* Нека се дете што више дружи са другом децом, а ако се и појави неки конфликт, увек треба да се разговара са дететом и да му се укаже на лепо понашање и однос према другима. **Затим, дете треба подстицати да слуша другога када говори и да не упада другоме у реч.**

Дете треба упознати с тим да ће у школи бити у чионици са још друге деце и да ће имати учитељи или учитељицу.

* Да је учитељ/учитељица ту да их научи многим стварима и да морају да је слушају. Учитељ/учитељица имају велики значај за прваке, а самим тим и велики васпитни утицај.

**О учитељу/учитељици увек причајте позитивно**

Стога је препорука родитељима да увек позитивно причају о учитељу/учитељици, да је поштују и уважавају, а за све неспоразуме да лично поразговарају са њима.

 **Пажња и графомоторика**

**Познато је да деца имају краћу пажњу од одраслих. У просеку око 15 минута, предшколци могу да одрже пажњу на једној активности. Али се као и све друге ствари и пажња може вежбати и самим тим унапредити.**

* Пажња се вежба и у вртићу, али се може вежбати и код куће. Може се вежбати тако што се дете не прекида када је у некој игри или активности, потом да што више црта, слаже слагалице..Дете треба подстицати да и оно само не прекида активност и игру, да остане у активности до краја, да ако је, на пример, договор да се иде у шетњу, дете издржи шетњу без протеста.

**Графомоторичка зрелост није повезана са интелигенцијом, али јесте са зрелошћу детета.**

* **Овде говоримо о финој моторици и под тиме подразумевамо способност детета да правилно држи оловку, користи маказе, закопчава дугмиће, везује пертле, да се игра кликерима...**Графомоторика се може вежбати, тако што дете само закопчава/откопчава дугмиће на свом џемперу, одваја пиринач од пасуља, одваја боцкалице по бојама али тако што хвата боцкалицу са палцем и кажипрстом (развој пинцетног хвата) и сл.

**Читање, писање, рачунање**

Већ смо напоменули да је самосталност много важнија од знања читања, писања и рачунања, јер дете иде у школу да би то све научио.

* **Уколико дете изрази жељу да то научи, онда му треба пружити сваку информацију, али га никако не треба форсирати и терати да учи да чита, пише и рачуна пре школе.** Тако се може развити отпор према учењу, а деца често науче да пишу погрешно, па онда учитељи утроше много више времена исправљајући грешке. Знање читања и писања нису показатељи дететове зрелости за полазак у школу, стога није страшно ако дете не зна да чита и пише пре школе.

Боље је детету читати приче и бајке, па разговарати о прочитаном или га подстицати да исприча шта је запамтило из прочитане приче и тако развијати дететов речник.